CELEX: 62021TN0740
Language: bg
Date: 2021-11-19 00:00:00
Title: Дело T-740/21: Жалба, подадена на 19 ноември 2021 г. — Alcogroup и Alcodis/Комисия

17.1.2022   
            
            
               BG
            
            
               Официален вестник на Европейския съюз
            
            
               C 24/48
            
         
      Жалба, подадена на 19 ноември 2021 г. — Alcogroup и Alcodis/Комисия
      (Дело T-740/21)
      (2022/C 24/63)
      Език на производството: френски
      
         Страни
      
      
         Жалбоподатели: Alcogroup (Брюксел, Белгия) и Alcodis (Брюксел) (представители: P. de Bandt, C. Binet и M. Nuytten, avocats)
      
         Ответник: Европейска комисия
      
         Искания
      
      Жалбоподателите молят Общия съд:
      
                  —
               
               
                  в рамките на процесуално-организационните действия да разпореди на Комисията да представи обжалваните решения,
               
            
                  —
               
               
                  да отмени обжалваните решения,
               
            
                  —
               
               
                  да осъди Комисията да заплати всички съдебни разноски в настоящото производство.
               
            
         Основания и основни доводи
      
      В подкрепа на жалбата си срещу, от една страна, решението на Комисията, с което Abengoa SA и Abengoa Bioenergia SA са поканени отново да започнат, при определени условия, процедурата за постигане на споразумение по преписка AT.40054 — Референтни стойности за етанол, и от друга страна, решението за възобновяване на посочената процедура, жалбоподателите изтъкват едно основание, а именно нарушение на приложимите правила в областта на постигането на споразумение.
      Жалбоподателите изтъкват, че с приемането на обжалваните решения Комисията е нарушила приложимите правила в областта на постигането на споразумение. Всъщност приложимите правила не позволявали на Комисията да възобнови дадена процедура за постигане на споразумение на този етап на производството и, a fortiori, изключвайки всякакво обсъждане на прегледа на преписката, съобщен в рамките на първоначалната процедура за постигане на споразумение през 2016 г. и 2017 г. Жалбоподателите твърдят още, че обжалваните решения водят до явно нарушение на правото им на защита.